Te-Erika Patterson เผย 5 แนวทางเริ่มต้นเป็นผู้ประกอบการบน Fiverr

ผมเชื่อว่ามีหลายคนที่อยากเป็นผู้ประกอบการ สร้างรายได้จากการทำธุรกิจบนอินเทอร์เน็ต แต่ติดกรอบด้วยความคิดที่ว่า “ฉันไม่ได้เป็นโปรแกรมเมอร์ ไม่ได้จบไอที วิศวะคอม” นั่นคือ คุณคิดที่จะสร้าง Platform สักตัวเพื่อสร้างรายได้ให้กับคุณ ซึ่งไม่ผิดที่คุณจะคิดแบบนั้น แต่อีกแง่มุมหนึ่งมีผู้ประกอบการหลายคนไม่ได้เป็นวิศวกรซอฟแวร์ แต่พวกเขาสามารถใช้ประโยชน์จาก Platform ต่าง ๆ เพื่อสร้างรายได้ให้กับตัวเองได้

ปัจจุบันธุรกิจสตาร์ทอัพได้สร้าง Platform ขึ้นมา เพื่อเอื้อให้ผู้คนสามารถผันตัวมาเป็นผู้ประกอบการได้ง่ายขึ้น ลดความเสี่ยงในเรื่องของตลาด หากคุณไม่เห็นภาพผมขอยกตัวอย่างดังนี้

Airbnb สร้างผู้ประกอบการปล่อยเช่าที่พัก Product ของพวกเขา คือ ห้องว่าง

Udemy สร้างผู้ประกอบการคอร์สเรียนออนไลน์ Product ของพวกเขา คือ ความรู้ที่ถ่ายทอดออกมาในรูปแบบ Video

Fiverr สร้างผู้ประกอบการอาชีพรับจ้าง Product ของพวกเขา คือ ทักษะหรือความถนัด

Youtube สร้างผู้ประกอบการอย่างเกมแคสเตอร์ Product ของพวกเขา คือ Video การเล่นเกม ผสมผสานทักษะการสื่อสารเพื่อ Entertain คนดูให้รู้สึกสนุก มีอารมณ์ร่วม

Ookbee สร้างผู้ประกอบการอย่างนักเขียนหนังสือ Product ของพวกเขา คือ ความรู้ที่ถูกเรียบเรียง และเขียนขึ้นในรูปแบบของ Ebook

ในไทยผมยกตัวอย่าง คุณพอล The CEO Blogger ที่ใช้ Blog (WordPress) เป็น Platform สร้างฐานแฟน และส่งมอบ Information Product อย่าง Ebook และคอร์สสัมมนา รวมทั้งใช้ Skilllane ในการส่งมอบ คอร์สเรียน สร้างรายได้ให้กับเจ้าของเนื้อหา

จากตัวอย่างคุณจะเห็นว่า ผู้ประกอบการธุรกิจในปัจจุบัน อาจไม่มีระบบหรือซอฟต์แวร์เป็นของตัวเอง พวกเขาเหล่านั้นมองเห็นโอกาสที่จะใช้ประโยชน์จาก Platform ที่มีคนสร้างไว้แล้ว ในฐานะช่องทางสำหรับส่ง Product ของพวกเขาออกสู่ตลาด ดังนั้นสิ่งที่คุณต้องมี คือ Product ที่เหมาะกับ Platform นั้น ๆ ครับ

ทักษะของคุณมีค่าอย่าทิ้ง

Te-Erika Patterson นักข่าวไอทีหญิง ได้เปิดเผยถึงแนวทางการก้าวเข้าสู่ผู้ประกอบการของเธอกับ Fiverr ด้วยแนวคิดที่ว่าทักษะที่คุณถนัดนั้นมีค่า แม้คุณจะไม่ได้ใช้มันในงานประจำก็ตาม คุณสามารถประกาศให้โลกรู้ถึงทักษะรองที่คุณมี เพื่อสร้างรายได้ผ่าน Platform อย่าง Fiverr

ด้วยราคาค่าบริการที่ต่ำเพียงแค่ 5 เหรียญ คุณไม่มีความเสี่ยงเลยที่จะลองใช้ความสามารถที่คุณถนัด สร้างคุณค่าเพื่อแก้ไขปัญหาให้กับผู้คน การเริ่มจากศูนย์ด้วยการทำในสิ่งที่เรารัก คือ กุญแจสำคัญที่ทำให้เหล่าฟรีแลนซ์บน Fiverr ประสบความสำเร็จ

Fiverr คือพื้นที่ที่คุณบอกว่าคุณถนัดอะไร ถ้าคุณมีลูกค้าพวกเขาสามารถเขียนรีวิวเกี่ยวกับงานของคุณได้ และนั่นคือความน่าเชื่อถือที่คุณได้รับ Te-Erika เริ่มต้นงานบน Fiverr ด้วยไอเดียสนุก ๆ ที่เธอถนัด คือ การให้คำปรึกษาทางด้านการตลาดออนไลน์แก่ธุรกิจ

จากไอเดียทำเล่น ๆ กลายมาเป็นอาชีพที่สร้างงานให้กับ Te-Erika อย่างจริงจังจนเธอยึดเป็นงานเต็มเวลา การสร้างรายได้อย่างมั่นคงบน Fiverr จะได้เกิดได้ถ้าคุณหมั่นฝึกฝนปรับปรุงฝีมือ และผลงานเพื่อลูกค้า

ราคาเพียงแค่ 5 เหรียญ อาจจะดูต่ำ แต่เมื่อผ่านไปสักระยะคุณสามารถปรับค่าบริการได้ตามความน่าเชื่อถือของคุณ ซึ่งมีฟรีแลนซ์หลายคนที่ประสบความสำเร็จจากวิธีนี้ และ Te-Erika ก็เป็นหนึ่งในนั้น นี่คือแนวทางที่ Fiverr จะเปลี่ยนให้คุณเป็นผู้ประกอบการจากทักษะที่คุณมี

1. เปลี่ยนจากเล่นเป็นจ่าย

อย่างที่บอกไปราคาเพียง 5 เหรียญ มันไม่ได้ยุ่งยากหรือมีความเสี่ยงเลย สำหรับการเริ่มต้นธุรกิจบน Fiverr ราคานี้บีบให้ Te-Erika ต้องเค้นความคิดออกมาสำหรับบริการที่มีคุณค่าต่อผู้คน โดยไม่ต้องใช้ความพยายามอะไรมากมาย เธอรู้สึกตื่นเต้นที่ได้ลองทำอะไรใหม่ ๆ

บริการที่เธอเลือกคือ Digital Marketing เพราะเธอคิดว่ามันน่าสนุกที่จะได้ลองให้บริการนี้ ซึ่งนั่นคือกุญแจที่ช่วยให้ผู้ประกอบการประสบความสำเร็จ จากการทำงานที่ตนเองรัก และสนุกไปกับมัน

2. บอกให้โลกรู้ว่าเป้าหมายของคุณคืออะไร

ถ้าคุณจะขายความสามารถบน Fiverr ขอให้แสดง Passion ของคุณออกมาให้ทุกคนได้เห็น Te-Erika คิดว่าไม่ใช่แค่บอกคนอื่นว่าคุณให้บริการบน Fiverr ในราคา 5 เหรียญ แต่ต้องประกาศให้รู้เลยว่าเป้าหมายของคุณคืออะไร

Fiverr บังคับให้คุณบอกด้วยว่าเป้าหมายของคุณให้ทุกคนได้ทราบ ซึ่งผู้ประกอบการทุกคนต้องทำ ถ้าอยากก้าวไปอีกขั้นในการทำธุรกิจ

3. จงเป็นนักการสื่อสารที่ดี

ทักษะที่ Te-Erika ต้องฝึกฝนเพิ่มเติมคือการสื่อสาร เธอบอกว่ามันเป็นงานที่ท้าทาย เพราะคุณต้องแนะนำตัวคุณเองกับผู้ชมจำนวนมาก ดังนั้นทำอย่างไรที่จะพูดให้บริการของคุณดูน่าสนใจ และเป็นมืออาชีพ

จากการลองผิดลองถูกของ Te-Erika พบว่าการสื่อสารนั้นสำคัญ เพราะว่ามีผลต่อความคาดหวังของลูกค้า เธอบอกข้อจำกัดเกี่ยวกับงานของเธอ และเงื่อนไขในการประเมินงานเหล่านั้น

เธอยังได้เรียนรู้อีกว่าการตอบกลับลูกค้าที่รวดเร็ว และสุภาพ ทำให้ลูกค้ามั่นใจได้ว่า พวกเขาจะพอใจกับงานที่ได้รับ รวมทั้งการมีข้อเสนอคืนเงิน ก็ช่วยให้ลูกค้าเชื่อมั่นในบริการของ Te-Erika

4. มั่นใจตัวเอง

บริการของ Te-Erika คือการให้คำปรึกษาแก่ธุรกิจ ซึ่งเป็นทักษะรองที่เธอถนัด เธอจึงมั่นใจกับความสามารถตัวนี้ ซึ่งเธอกล่าวว่า “ถ้าเป็นแต่ก่อนฉันไม่เคยคิดเลยว่ามันจะเป็นไปได้”

การฝึกฝนจนชำนาญ ทำให้เธอสามารถตัดสินใจภายใน 5 นาทีได้ว่า Solution ตัวไหนเหมาะสมสำหรับเป้าหมายทางการตลาด หรือการพัฒนาธุรกิจของลูกค้า

การอุทิศตัวฝึกฝน คือ Key สำคัญที่ก่อให้เกิดความชำนาญ ช่วยลดเวลาที่ใช้ในแต่ละงาน รวมถึงช่วยให้คุณได้ลูกค้า และมีรายได้เพิ่มมากขึ้น

5. พยายามต่อไป

ในระหว่างที่คุณกำลังเข้าใกล้เป้าหมายของคุณ คุณอาจเกิดพลาดพลั้งจนคุณคิดเลยเถิดไปว่ามันคงไม่ประสบความสำเร็จหรอก Te-Erika เล่าถึงประสบการณ์ของเธอ เมื่อถูกลูกค้าปฏิเสธ ว่ามันคือบทเรียนที่ต้องนำมาปรับปรุงแก้ไข

เธอมองโลกในแง่ดีว่า ถ้าล้มก็แค่ลุกขึ้นมาลุยใหม่ เพราะวันพรุ่งนี้ก็ยังมีลูกค้า และโอกาสใหม่ ๆ เข้ามาเรื่อย ๆ ให้เธอได้ลองแก้ไข และปรับปรุงการทำงานของเธอให้สมบูรณ์แบบมากยิ่งขึ้น

เธอจึงแนะนำว่าผู้ประกอบการ ต้องรู้จักพัฒนาตัวเองอย่างเป็นระบบ เพื่อช่วยให้คุณปรับปรุงงานต่อไปให้ดีขึ้นเรื่อย ๆ จนเกินความคาดหวังของลูกค้าในที่สุด

สรุป

คุณอาจจะไม่เชื่อว่าทักษะรองของคุณขายได้ Te-Erika Patterson แสดงให้พวกเราเห็นว่า การเลือก Platform ที่เหมาะสมกับความถนัดของเธอเองอย่าง Fiverr ช่วยให้เธอได้รับความน่าเชื่อถือ และฝึกฝนทักษะที่เธอคิดทำเล่น ๆ อย่างการให้คำปรึกษาด้านการตลาด กลายมาเป็นงานประจำที่เธอรู้สึกสนุกไปกับมันได้ไม่ยาก

สำหรับตัวคุณเอง ถ้าคุณมองเห็นถึงศักยภาพที่จะทำเงินจากความถนัดของคุณ ลองเลือก Platform ที่เหมาะสม ผมรู้ดีว่าการเริ่มต้นมันอาจจะยากสำหรับใครหลาย ๆ คน แต่มองอีกมุมมัน คือ โอกาสใหม่ ๆ ที่คุณสามารถเริ่มต้นด้วยทุนต่ำ และความเสี่ยงน้อย ดังนั้นต่อให้ทุกวันนี้ Platform ดีแค่ไหน แต่สิ่งที่สำคัญที่สุด คือ การลงมือทำครับ